钦定古今图书集成/明伦汇编/氏族典/第089卷 > 卢导
## 钦定古今图书集成/明伦汇编/氏族典/第089卷 > 卢导

按《五代史卢导传》：“导字熙化，范阳人。唐末举进士，为
监察御史。唐亡事梁，累迁左司郎中、侍御史知杂事，
以病免。唐明宗时，召拜右谏议大夫，迁中书舍人。潞
王从珂自凤翔以兵犯京师，愍帝出奔于卫州。宰相
冯道、李愚集百官，将出迎潞王于郊。百官久而不集，
惟导与舍人张昭先至，冯道请导草笺劝进，导曰：‘劝
进之事，岂可轻议哉’？”语未及终，有报曰：“潞王至矣。”道
又促导草笺，导对如初，终不草笺。导后事晋为吏部
侍郎，天福六年卒。